Никола Вапцаров
Крали Марко

chitanka.info

Стани рано, Марко Кралевики,

да се биеш с тежка боздугана.

Отзарана три ята челични

триж се роят вече над Балкана.

Я оседлай коня Шарколия,

пришпори я бялата си коня —

да погледам как ли ще се биеш

боздуганно с танкова колона!

Шест сме века чакали напразно.

Чакали сме — сто синджира роби.

Късай ти, а аз ще ти разказвам:

Рожба писка в майчини утроби.

Кой не мина, той не ни ухапа…

А една ли мина вража орда!

Стигат ли ти песните в земята

или претендираш и за орден! —

Би се ти. Та само ти ли? Мигар

е един помела тежка брадва?

Но след дни — дигни пръстта със мигли,

погледни ни и ни се порадвай…

Издание: Никола Вапцаров. Съчинения, „Български писател“, С. 1979, под редакцията на Бойка Вапцарова

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.